КАБИНЕТ ЗА ПСИХОТЕРАПИЈУ

У Институту за ментално здравље, у оквиру Кабинета за психотерапију спроводи се више терапијских модалитета психотерапије; ради могућности пружања психотерапијске услуге што већем броју пацијената сви набројани психотерапијски модалитети су временски ограничени:

1. Кратка психоаналитичка психотерапија:

­терапеути: психолог Соња Ђорђевић, специјалиста медицинске психологије, психоаналитичар; прим. др Олга Чоловић, др сци, специјалиста психијатрије, субспецијалиста психотерапије (члан Тренинг комитета ДППС-а), асистент Департмана за психологију, ФМК, Универзитет Сингидунум (статус мировања); доц. др Весна Дуканац, др сци, специјалиста психијатрије субспецијалиста психотерапије, (едукатор ДППС-а).

2. Кратка јунгијанска психотерапија:

терапеути: др сци психолог Светлана Здравковић, специјалиста медицинске психологије, јунгијански аналитичар (члан ИААП, ИГАП, СДПИ);

За оба наведена психотерапијска модалитета: сеансе трају 45 минута, једном недељно, трајање терапије је 24 сеансе или 12-­18 месеци (уговор о трајању терапије се прави на почетку терапије); процена подобности пацијента за психотерапију, између осталог, подразумева да пацијент има капацитет и мотивацију да активно учествује у промишљању психолошке позадине свог проблема, да има капацитет за ментализацију и успостављање објектних односа и

задовољавајуће его снаге које спречавају ризик за дубљу декомпензацију; третирају се сви облици неуротичних поремећаја (укључујући и депресивне), виши ниво организације поремећаја личности, кризна стања и животни проблеми; не третирају се болести зависности, психотични поремећаји, особе са интелектуалном инсуфицијенцијом, особе које су актуелно суицидалне и/или са аутодеструктивним импулсима, поремећаји исхране у акутној фази, антисоцијални поремећај личности, психооргански синдром.

Поред наведеног, др Здравковић ради и са особама које имају сексуалне дисфункције. Третирају се облици сексуалних дисфункција који нису узроковани органским факторима или болешћу (недостатак или губитак сексуалне жеље; сексуална аверзија и одсуство сексуалног уживања; неуспешност гениталне реакције; оргазмичка дисфункција; превремена ејакулација; неоргански вагинизам; диспареунија без органског узрока; друга и неспецификована сексуална дисфункција која није узрокована органским поремећајима или болешћу; конфузија сексуалног идентитета). Искључујући критеријуми обухватају: депресивност - уколико пре депресивне епизоде није било сексуалних поремећаја; коришћење лекова који имају могуће нус-ефекте везане за сексуалну дисфункцију: пре коришћења тих лекова није било сексуалне дисфункције; ниво интелектуалних способности који је испод просека; недостатак извесног интроспективног капацитета; психотични процес или психотична декомпензација; суицидалност; злоупотреба психоактивних супстанци. Могуће је укључење партнера у третман у оквиру Саветовалишта за брак и породицу и заједнички рад на решавању проблема. Особе са нејасним психосексуалним идентитетом (адолесценти, као и одрасли) такође могу бити укључени у третман.

3. Психодинамски оријентисана психотерапија подршке: спроводе је психоаналитички и јунгијански психотерапеути; подразумева помоћ у решавању разних кризних стања и животних проблема, сеансе трају 30 минута, једном недељно, трајање терапије је 3-­10 сеанси (уговор о трајању терапије се прави на почетку терапије); процена подобности пацијента за овај вид психотерапијске подршке мање је захтеван у односу на кратку психоаналитичку и кратку јунгијанску психотерапију.

4. РЕБТ психотерапија (рационално емотивно бихејвиор психотерапија):

терапеут: др сци психолог Ивана Перуничић, РЕБТ психотерапеут

сеансе трају 40-­50 минута, трајање терапије је од неколико сеанси до 18 месеци (у зависности од врсте проблема); третирају се сви облици неуротичних поремећаја (укључујући и депресивне), кризна стања и животни проблеми, потребна је мотивисаност пацијента за психотерапијски рад и могућност долажења редовно, у континуитету, на психотерапију; не третирају се: суицидалност, интелектуална инсуфицијенција, болести зависности, сексуалне дисфункције, поремећаји исхране у акутној фази.

5. Групна психоаналитичка психотерапија:

терапеути: психолог Јелена Ристић Дока, специјалиста медицинске психологије, групни психоаналитичар, (члан Етичког одбора ДГАБ-а); доц. др Весна Дуканац, др сци, специјалиста психијатар, субспецијалиста психотерапије, (придружени члан ДГАБ-а).

­

Рад у малој групи пацијената са неуротичним и граничним поремећајима, група има до осам чланова, трајање 90 минута, једном недељно, временско трајање групе: две године.

• Психотерапија у оквиру Кабинета за психотерапију је саставни, интегративни део лечења пацијената у Институту за ментално здравље.

• Ординирајући психијатар прави прву процену индикација и подобности за психотерапију, уколико сматра да је медицински оправдана и да пацијент поседује основне услове подобности за психотерапију упутиће га код психотерапеута.

• Дефинитивну процену подобности и корисности пружања неког облика психотерапије поставља психотерапеут током прве две сеансе.

• Због велике потражње постоје листе заказивања.

• Информације и заказивање на телефон 011/ 3307­534 код сестре Наде Џомбић, или у соби број 12 Одељења за специјалистичко­ консултативне прегледе.

Шеф Кабинета за психотерапију:

**Прим. др Олга Чоловић, др сци, специјалиста психијатрије, субспецијалиста психотерапије**

Шеф Одељења за специјалистичко ­консултативне прегледе Клинике за одрасле:

**Доц. Др Чедо Миљевић, др сци, специјалиста психијатрије**

Начелник Клинике за одрасле:

**Др Горан Гајић, специјалиста психијатрије, субспецијалиста судске психијатрије**

Директор Института за ментално здравље:

**Проф др Милица Пејовић Милованчевић**